Ottar Helge Johannessen

**Ottar Helge Johannessen** (1929–2010) var en norsk grafiker og maler fra Mandal.

Han hadde en viktig plass i den norske grafikkhistorien, både som kunstner, pedagog og organisasjonsmann.

## Kunstnerskap

Johannessen var utdannet ved Statens håndverks- og kunstindustriskole og Statens kunstakademi. Han hadde sin debututstilling i 1954.

Som grafiker og tusjmaler var han ensomhetens skildrer fremfor noen i norsk billedkunst. Med urokkelig konsekvens har han dokumentert det moderne menneske i en fremmedgjort og nådeløs verden, skremt og utstøtt, bastet og bundet, plassert på en øde strand, blant ødelagte byer og forrevne klipper, i en ensom manesje eller på et torg, omgitt av flagrende skjemaer og uforståelige tegn.

«Den ensomme klovnen» var et gjennomgangstema i Johannessens kunst. Når han skildret Jesus Kristus og andre bibelske skikkelser, valgte han lidelseshistorien som tema. Johannessen var påvirket av litteraturen til Pär Lagerkvist samt bildene til George Rouault og Edvard Munch , men han hadde samtidig sin egen, særpregede profil.  

### Lærer
Ved siden av sitt eget kunstnerskap underviste Johannessen i kunst fra 1958 til 1995: 

* 1958–1965: lærer ved Statens håndverks- og kunstindustriskole
* 1965–1967: lærer ved Statens lærerhøgskole i forming i Oslo og ved Statens Arkitektskole
* 1967–1974: overlærer i skrift ved Statens håndverks- og industriskole
* 1974–1981: overlærer, senere avdelingsleder i radérklassen ved Statens Håndverks- og Kunstindustriskole
* 1981–1995: lektor ved Mandal yrkesskoler

### Norske sedler og frimerker
Johannessen var i mange år konsulent for Norges Banks seddeltrykkeri og Postverkets frimerkeproduksjon, og sto for tekstutforming og arrangement av mere enn et halvt hundre frimerker. 

Blant frimerkene som han formga for Postverket var fire representert på Norsk Forms og Maihaugens felles sommerutstilling i 1997, som også ble vist i Bergen i 1998. 

### Innkjøp og utstillinger
Nærmere 40 av hans arbeider er innkjøpt av Nasjonalgalleriet og Museet for Samtidskunst. Han har også stilt ut i en rekke land.

### Utsmykninger
* Glassmaleri og krusifiks Ljosland kapell, Åseral 1959 
* Krusifiks Fåberg aldershjems kapell 
* Glassmaleri Neiden kapell
* Alterskap Skui kapell, Asker, 1968
* Mosaikker  DnC, Mandal
* Mosaikk DnC, Arendal
* Dekorasjon Mandal svømmehall 1988

Han er innkjøpt av Nasjonalgalleriet, Riksgalleriet (Museet for Samtidskunst), Bergen Billedgalleri, Christianssands Billedgalleri, Norsk kulturråd, Kunst på Arbeidsplassen, Landslaget Kunst i Skolen, Norges Bank, Mandal kunstforening, Farsund kunstforening, Ringerikes kunstforening, Statens museum for kunst, København, Norodny Galleri, Praha, The Fine Arts Gallery of San Diego, USA, Oregon State University, USA, The Dittman Collection, USA, Nasjonalmuseet i Reykjavik, Galleri A.S.I, Reykjavik, Vlidicich, Lidice, Tsjekkoslovakia og Galleri Numero, Firenze, Italia.  

### Stipendier
* 1954: Finnes legat 
* 1955: A.C. Houens legat 
* 1955: Finnes legat
* 1956: Knut Hamsuns fond 
* 1957: Statens kunstfond 1957,
* 1958: Houens legat
* 1959: Inger og Edvard Munchs legat
* 1960: Oslo bys stipend 
* 1968: 3 % fondets reisestipend
* 1981: Mandal kommunes kunstnerstipend
* 1996: Mandal kommunes kulturpris
## Referanser

## Litteratur
* Gunvald Opstad: *Smilet er en flyktig tilstand. En bok om Ottar Helge Johannessen*. Vigmostad & Bjørke 2008.